Kurdîstanijan vera hêrişanê îşxalî yê dewleta tirke verê bînaya Neteweyanê Yewbîyayeyan (NY) ê Cenevre de dest pê çalakîya roniştişî kerde. Çalakîye de fotografê Rayberê Şarê Kurdî abdullah Ocalanî ameyî akerdene, alayê PKKyî ameyî berzkerdene.
Çalakîkeran seba ke bale biancê sûcanê dewleta tirke ser maskeyê gazî û kincê sipî dayî xo rê û bi fransizkî eşkerayîye daye.
Polîsan waşt nasnameyanê çalakîkeran bigêrê la girseyî destûr nêda ney. Endama Yewîya Cinîyan ê Sosyalîstan (SKB) Gultene Yavuz îfade kerd ke ganî kurdî hetê gerîlayan de vera hêrişanê dewleta tirke xo ver bidê.
Çalakîkere Şehnaze Kaya zî ard ziwan ke PDK hemkarîya dewleta tirke keno û xeta xayînîye de şino.
Gazî Ergîno ke babîyê di şehîdan o, pare kerd ke ganî her kes paştî bido gerîlayan û hêrişanê îşxalî pûç bikero.
